Nuusbrief 7 (isolasie-tydperk)
Dissiplinêre kwessies met aanlyn-onderrig
Ons dra kennis van kinders wat doelbewus ander se kosbare onderrigtyd ontwrig. Sommige kinders speel musiek of sit memes op Teams, wat tot nadeel van effektiewe onderrig strek. Leerders het ook sommige onderwysers gemute of van die stelsel laat verdwyn (ons kon dit egter regstel deur sommige verstellings van die program te verander).
Indien so 'n leerder uitgevang word, sal ek nie huiwer om hierdie leerder tydelik te skors, totdat daar fisies 'n dissiplinêre verhoor gehou sal word nie.
Dit is ook uiters belangrik dat élke kind se mikrofoon van die aanvang van die les af, op mute is en slegs aangeskakel word wanneer die onderwyser dit verlang – dis steurend vir die res van die klas as daar heeltyd onderlangse geluide gehoor word.
Ek vra u om asb. hierdie skrywe baie ernstig met u kinders te bespreek.
Geen oueraand gedurende isolasie-tydperk
Daar sal geen formele oueraand op 'n aanlyn-platform plaasvind nie. U is welkom om u kind se vakonderwyser direk te kontak in verband met sy/haar vordering. U kan dit per e-pos, WhatsApp of 'n telefoonoproep doen. Respekteer asb. die onderwysers se gesinstyd na 15:00.
Alle leerders se rapporte vir Termyn 1 word Maandag 20 April om 10:00 na ouers gestuur via e-pos.
Geen inperking vir Akademie nie
In Suid-Afrika, én elders in die wêreld, is mense se fisiese bewegings beperk, maar niks kan ons Helpies se leergierigheid inperk nie. Ons sien weereens dat 'n mens se ingesteldheid en die manier waarop jy 'n situasie benader, bepaal hoe jy die situasie beleef.
Na 'n vakansie van drie weke, waarin graad 8-11 nie te veel op akademie gefokus het nie, het ons in die eerste drie dae van Termyn 2 met 'n volle akademiese rooster, via e-leer, begin. Die matrieks en onderwysers het natuurlik gedurende die vakansie steeds akademies verkeer. Die matrieks het aan portefeulje-opdragte gewerk om te verseker dit bly sover moontlik op datum, terwyl die onderwysers op hulle beurt weer lesse van hoogstaande gehalte voorberei het, om ons kinders te inspireer en te stimuleer. Te oordeel aan die sinvolheid van hierdie kort akademiese week, is almal dit eens: geen skool kan vir 'n meer toegewyde span onderwysers vra nie!
Soos met enige ander nuwe projek, is daar hier en daar tande-kry-probleme, maar meeste kwessies behoort teen hierdie tyd aangespreek te wees. Voldoende hardeware en internettoegang bly natuurlik 'n uitdaging vir leerders en personeel, omdat dit moeilik was om in die beperkte tyd voor inperking die nodige opgraderings te doen. Soos ware Helpies, werk ons egter rondom probleme en maak die beste van dit wat tot ons beskikking is. Kontak gerus u kind se vakonderwysers en graadvoogde as daar werklike ernstige uitdagings is.
Een van die uitdagings wat ons wel in die gesig staar met aanlyn-leer, is hoe om assesserings sinvol, dog betroubaar en geldig, te hou. Die assesseringskedule sal teen die einde van die week uitgestuur word. Ons het probeer om die eerste deel van die termyn se termyntoetse en klastoetse met opdragte te vervang. Wanneer daar meer klarigheid is oor die verloop van Termyn 2 se datums t.o.v. die fisiese heropening van die skool, mag dit moontlik nodig wees om die assesseringskedule aan te pas.
Omdat Helpmekaar onderhewig is aan wetgewing in terme van inperkingsregulasies, is dit nie in hierdie stadium vir ons moontlik om die verloop van die res van die akademiese jaar te bepaal nie. Dit is egter byna 'n uitgemaakte saak dat ons in sekere vakke addisionele akademiese tyd vir die matrieks gaan skep, deur Saterdagskool. Vakansietye sal waarskynlik ook vir die hele skool aangepas word sodra ons meer duidelikheid het.
U sal Maandagoggend om 10:00 u kind se Termyn 1-rapport elektronies ontvang. Omdat leerders nie die geleentheid gehad het om punte te kontroleer voor die druk van die rapporte nie, versoek ons u asb. vriendelik om enige moontlike foute onder ons aandag te bring sodra die skool weer fisies begin. Vakonderwysers en leerders sal die punte dan saam nagaan, en waar nodig, sal 'n nuwe rapport gedruk word.
Ons herinner u graag aan die addisionele kommunikasielyn wat ons geskep het gedurende hierdie tyd van e-leer: afstandsonderrig@helpmekaar.co.za. Gebruik hierdie e-pos gerus vir voorstelle, algemene kommentaar of dalk om u waardering uit te spreek vir onderwyspersoneel wat steeds bereid is om die ekstra (virtuele) myl saam met ons kinders te stap.